USA mer populært blant norske turister
Tallene som Reiselivsavisen har hentet inn fra amerikanske handelsmyndigheter, viser at totalt 362.822 nordmenn passerte en amerikansk grensepost i 2012. De aller fleste norske tilreisende passerer grensekontrollen i delstaten New Jersey, hvor New Yorks flyplass Newark Liberty International Airport ligger. Både SAS og det amerikanske selskapet United flyr direkte fra Oslo til denne flyplassen. Etter at Norwegian startet opp sine nye direkteruter til USA via John F. Kennedy-flyplassen i New York og Fort Lauderdale i Florida, ventes veksten å fortsette også i 2013, ifølge Reiselivsavisen.
Antall nordmenn som reiste til USA, økte med 5,5 prosent i fjor sammenlignet med året før. Juni er den mest populære måneden, mens vintermånedene øker mest.